
1 iunie 2010

Eşafodaje pentru lucruri mici
Pictură de Tudor Marinescu la Institutul Cultural Român

Luni, 7 iunie 2010, de la ora 18.00, la Institutul Cultural Român (Aleea Alexandru 38) va avea loc vernisajul expoziţiei de pictură „Eşafodaje pentru lucruri mici“ a artistului Tudor Marinescu. 
„Lucrările pe care le expune Tudor Marinescu la ICR, sub titlul Eşafodaje pentru lucruri mici fac parte dintr-o nouă serie, majoritatea fiind realizate în 2010. Este vorba despre reluarea, sub o altă formă, a unor teme şi motive abstracte asupra cărora a meditat şi lucrat artistul încă de la începutul anilor 2000. Exerciţiu de gest, Well you needn’t, Locul 1,2,3 sau Resort îşi găsesc continuări logice în Improvizaţie pentru un cub alb, Lucruri mici şi Rătăcirile unui pianist. Poveşti vizuale despre ritmuri, acorduri cromatice (consonante sau disonante) şi, dacă lectorul doreşte, despre încercarea labirintului.

Marinescu revine la abstract după o serie de lucrări figurative, încercând să găsească noi soluţii de exprimare, care să sprijine micile lucruri, geometriile sau liniile simple prin spaţii greu încercate cromatic.

Imaginile abstracte la care face apel sunt plasate conceptual într-o zonă de graniţă, intermediară, incertă. Este vorba despre nişte poveşti vag creionate, difuze sau despre nişte zone intermediare, în care imaginaţia şi realitatea sunt reconstruite (grafic) după grile de uz intern. Arhetipul rămâne, însă, la vedere, ascuns parţial sub jocul tuşelor şi contururilor.“ -Mihai Plămădeală
Tudor Marinescu (n.1969) a absolvit Universitatea Naţională de Artă din Bucureşti în 1996, clasa profesorilor Vladimir Zamfirescu  şi  Florin Ciubotaru. Lucrările sale au fost expuse atât în ţară („10 pentru deceniul X“ – Galeria Municipiului Bucureşti, 2010; „Deceniul 1 – generaţia ’96“ – Centrul Cultural Palatele Brâncoveneşti de la Mogoşoaia, 2006; Peisagişti în Gradina Muzeului Cotroceni, 2002 etc), cât şi în străinătate (Luxemburg, 2007; Veneţia – Institutul Român de Cultură şi Cercetare Umanistică, 2001 etc).
Expoziţia va fi deschisă în perioada 7 - 30 iunie. Accesul este liber.
Contact media: Biroul de Presă al ICR, 031 7100 622, biroul.presa@icr.ro.
